
    USPUTNA RASPELA

(1995)

  
    PROGNOZA

     

    TV

u tvoj neraspremljeni krevet

udahnjuje novi val ciklone

sa zapada

Ne uspijevaš se nekoliko puta sagnuti

složiti posteljinu prije kiše

    Misliš da se umobolnice

Odiseji

raspeća i ubožnice

transkontinentalne kretnje dok spavaš

šumovi i ratovi

rasplinu u sapunici pulsirajućoj

pod tvojom kožom

    Ne slutiš

uranjajući u toplu kupelj

ti sabijaš tek kasno buđenje

načete migrene

u bijele mjehuriće

inateći se što TV

još jedan dan

neće emitirati galeba Jonatana Livingstona

i sunce nad Jadranom

  
    KAO RITAM JAHAČA

     

    Miješaš ilovaču i crnicu

u svojoj maloj lončanici

zamišljajući onemoćale šume

tundre

neboderske pokrove

Često se budiš jer konjanici

u zgužvanim pidžamama

tako nemilosrdno gaze zemlju

bazdeći na votku i džin

dok hvataju zalet

Ne vjeruješ im

Njihove hrptenice suludo su

uspravljene pri jahanju

da bi ti odbacila lončanicu

i nasjela na jedini zvuk koji čuješ

udaranje ping pong loptice u dvorištu

kao ritam jahača

  
    RIBLJA KOST

     

    Ostatak si riblje večere

od sinoć već prilično ukorijenjena

u bjelinu tanjura

i nepomičnu kutiju stana

Tvoji sustanari neprijemčivi su stanari

nova povijest

Njihovi povijeni stupovi tijela

u perinama svježe probuđene kralježnice

emitiraju

tebi neobičnu svagdašnjicu

i odvrtanjem radijatora

određuju mediteransko podneblje ovoj sobi

daleko od Sredozemlja

  
    PJESMA O GLJIVAMA

     

    In perpetum

kiše bijahu milost

ili zasjede

neporočnog kralja nebesa

    I nikad berači s noževima ne povjerovaše

u neprobojnost vaših šumskih kordona

gljive

jutros još jednom načete

svijetom trzavica

i popodnevnog otpočinjanja

    I sunce odbijat će se

o štitove

vaših ugašenih svjetiljki

na kuhinjskom stolu

  
    UTOČIŠTE LUČONOŠA

(1996)

  
    PRAVILO PRVO

     

    
      I.
    

    Ponavljanje jutra Bog je uveo

kao prvo pravilo svjetla

I gledao na džepni sat

rekao si

Da otupi noć

da odmore se svjetioničari

dok bude te obrastao oceanski bokor samoće

kao korov

i val ti bude međaš

Zora ti bude zastava

     

    
      II.
    

    I tako

stvori imperativ

dok je ponavljao:

neka zora

ostavi po nabor na jastuku

Da u nj zgužva se

sva

    PORTO MORTO

     

    Otkada krijesnice noće u travi

znaš da zapuštena dvorišta

pokraj kojih prolaziš

ne mogu biti porto morto

    Možda i mogu

kažem

ako zamislimo da

krijesnice kad ne lete

ni ne nalikuju odviše na brodove

nego na svjetionike

    A što će toliko svjetionika

u jedno luci

pitaš

    A što ako to nisu krijesnice

nego titraji nekog neugašenog

kozmičkog ekrana

pitam

a ti se smiješ

Ionako će ga uskoro ugasiti

kažeš

Zbog gromova

lako ne vidiš oblake

i propustila si prognozu

  
    KONSONANTI I VOKALI

     

    Lipanj u blatu

Mrtvuju gospari i njihove kosti još uvijek

čvrsto stežu srebro

Jedino mjesečina po koji put pokrene im bilo

Želiš da zauvijek ostane potopljena u krvi ljeta

Redovnice na smočenim zebrama

teško presijecaju

plavičaste pletenice automobila

zaustavljaju city

S druge strane ulice

zapalit će na arterijama bedema

svijeću za svaki udisaj

što zaspao privija križ

I pogledaj Oče naš

kako pod zidom

tvoji konsonanti i vokali

podižu i spuštaju pučinu

  
    OVAJ PLANET

     

    Samo jedan je svemir

kojeg gledaš

U kojem zidovi tvog tijela pomiču se

kad kroz rolete

prođe prva jutarnja zraka

Tvoje ruke zgrčene

još prije buđenja žele obuhvatiti svjetlost

Dodiruju stjenke

prenapregnutog betona

tuširanja i jučerašnje politike

    I ima planet koji nastanjuju

majušni svjetovi imitativnosti

na kojem nedjeljom odlaziš na šumske izlete

i tamo čini ti se

da su listovi drveća

razapeta i usitnjena slikarska platna

ili štura pisma anđelima

    Jer jedan je planet s kišnim glistama

s dopodnevnim dresurama svijesti

kranjskom i senfom za ručak

i s psom vučjakom

  
    BROD U BOCI

     

    Onaj što stoji i ne kreće se brod je u boci

Uglavljen u tišinu vitrine

Palube krcate tvojim obvezama u dozama

čije mjerne jedinice su dani

kalendar u petodnevnoj ili šestodnevnoj prašini

potkrovlja

na čije tjeme sručio se

cijeli zlatni shoot jeseni s prve breze

(zašto i jesen klizi a brod ne?)

I kad prestane tvoja žeđ postaješ nervozan

Jer dok odmičeš bokal ti guraš vodu

a brod to ne može

I ne zna što je otvoreno more i dubina

jer kopneni je to brod

i već jedanaest godišnjih doba

motri provaliju s police

Pa poželiš razmjestiti sobu

pomaći namještaj

da bi plovio i poput djevice ushićeno

brod u boci stizao u luku

  
    U MRAKU

     

    Katkada sjediš u naslonjaču

u mraku

Onda upališ žigicu

i vidiš arhipelag znoja

na košulji

I palit ćeš žigice dok si budeš dresirao svijest

Kao čovjek koji je na jugu u brvnari

čekao dan kad će za njegove oči

biti potrošeno nebo

  
    PRIVID

     

    Razmišljaš

možda su zvijezde

pokušaj neke industrije

doduše divovske

da etiketira nebo

Eh

da ti je vidjeti na koga se oslanja

njen marketinški kralj

    Možda su zvijezde

mjesečev blještavi ovratnik

    Ili izbliza

zlatokose donne nagnute s nevidljivog balkona

  
    SLAVONSKI PEČAT

     

    Slavonija je jedini pečat na jastuku

grozničava sobarica što mjesecima

uredno mijenja blatnjave jastučnice

na kojima tvoje lice noću je paprat

    Retrospekcija si što prije dva tjedna

kidala je zagrebački kruh

ili ljetos pila šibensko vino

Isječak što uvijek se vraća

U tvom krvnom labirintu poslije ručka

gube se Cesarić Kraljević Kanižlić i Kozarac

i uopće nije jednostavna

metafizika njihovog proputovanja

na ovim nestandardiziranim tračnicama

no i prije si bio osoba s lošem cirkulacijom

Minijatura koju sjeta dodiruje

nagriza

kao moljac crno platno

  
    TISUĆE JAJA TIŠINE

     

    Još jučer doručkovao si jesenje jutro

    Danas kantinski radnici u suterenu pjevuše Brasil

sasvim tiho od trena

kad sanjaju zrno pijeska

ljeto suviše nevjerno zaustavljeno na čaši

Samba umotana u slavonsku hladnoću & šipražje

naočigled gubi ritam

& zaista posljednji put oprostit ću što si

ove zime pustio Nazorovog cvrčka

da se zauvijek pokrije snijegom

A ti me ne čuješ nego se pitaš

zašto je tišina

odabrala baš tvoj osjet sluha

da u njemu snese

na tisuće svojih jaja

  
    EVA IZ POŠTANSKOG SANDUČIĆA

(1997)

  
    HODOČASNIK SVAGDAŠNJICE

     

    Ovaj tepih prostor je međudisanja

po kojem koračajući hodočastiš svagdašnjici

dotičeš svetinju sobne prašine skupljane odveć

dugo

I staješ na tu šarenu kocku

između bdijenja

i suludog radoholičarstva

dok uhodiš

zlatni korijen cvijeća na sagu

do kojeg ne možeš doći

niti raskapanjem parketa

I na tom majušnom prostoru

jutros sjediš kao svitak čekanja

Da smogneš izaći

Da te napusti čeznuće

  
    MANEVAR TlŠlNE

     

    Melankolija koju gužvaš u ruci

jedina je ljubavnica ponoći

A pred jutro sve sjene su u izbjeglištvu

jorgovan više nema prvotno značenje

Cijela soba može podsjetiti

na neki nijemi konvoj praznine

Tišina zavladavši sprema svoj manevar

i ne možeš čuti valove

ni krasti pjenu

iz koje je ustala Afrodita

Samo još možeš ćutjeti

kako pukovnik neke pospane vojske

odvlači ti osjet po osjet

slowly very slowly

  
    LIMUN

     

    Na stol spuštaš limun

pa rukom zaustavljenom na tren

stvaraš privid ukočenog vremena

zloslutne ušlagiranosti

u nesagledivi arhiv prostora

gdje ti miruju prsti

    I čini se

svemoćan je limun

jer istovremeno posjeduje

ritmičnost i aritmiju hrapave kore

Bojom je svjetiljka

    VRIJEME NESTANKA

     

    Tvoja sjena raste kad se približavaš

i sada napokon opet možeš stopalima dijeliti asfalt

na lijevu i desnu stranu

dok pod prašinom

osjećaš pralje i školsku kredu

nestale dolje

I stojeći nad njima guraš ih

sve dalje u podzemlje

pritišćeš čak do grčke mitologije

i poluprokopanih ulica Hada

    Tvoja sjena na tren

ugarski je oficir na suncu

koji je uz čvrsto stiskanje ruke na pojasu

prije cijelog stoljeća pazio

da tu ne ispusti tanku nit poljskog puta

    Tvoja sjena nalikuje na negativ

dok ne skonča svaki dan kasno popodne

s nestankom sunca

  
    KORZO

     

    Kao otisak golemog stopala

ovaj korzo se spustio u zemlju

I brzo na njemu bijahu

ostavljene svjetiljke

Zaživješe mravlja tjelesa na njemu

iako je posvuda

po obližnjim podrumima

u mraku carevao thanatos

i preneseni ekrani povremeno

kao flash

osvijetlili bi ovdje tek rub

Hadovih stolica

  
    OPSESIJA

     

    Apolon za sada jedini može oćutjeti Afroditin novi

život

tako daleko od grčkih vjerovanja i stare ere

I zna da će joj uskoro azur vala

biti jedini udvarač nizan u pjenu

na novovjekovnom kupalištu

Pa bi htio odgonetnuti ma kakav to kipar ima

pravo

pretvoriti ženu u mramornu statuu

samo zato što mu se priviđa

kako pred zoru ona prostire kosu na pijesak

umjesto postelje

u kojoj je svaka vlas

umorena alga

  
    TIKTAKANJE PRAZNINE

     

    Pitaš se da li će ikada itko potrošiti prazninu

što joj je otac Kiklop što joj je majka Kiklop

pa da je nikada više ne začuješ kako tiktaka

stvara se kao novo bablje ljeto

    Na rubovima umivaonika

jutros u kupaonici

praznina vlada kao katar

Na zidu je odveć nametljiva freska

Kad zašumi nedjeljom uvečer

nepobjediva je

iako znaš prepoznati njen tajni kod

    Čim osjetiš da napušta subway

koji uporno gradi

u tvom lijevom plućnom krilu

već je zamišljaš kao preljubnicu

ali i onu koja se vraća svaki put

kad Orfej ustane presavije novine

i pospano izađe iz eritrocita

kao iz prigradskog autobusa

u krošnje i zeleni rukopis predgrađa

  
    IT DRIVES YOU MAD

     

    Umjesto topa u podne

i ti i ja

osluškujemo prasak praznine

Vani

na tvojoj kabanici

prionuloj uz nagu kožu

kiša se slijeva u kaligrafiju

    U sobi smećkaste zavjese

nisu med

    Praznina je oholi maestro

što se spotiče i o svece i o mešetare

i ne odobravaš joj progon

zlatnih otkucaja

i njihovih 24 karata

    Izdignut iznad kreveta

nad praznim ormarićima i plohom tepiha

sad već sigurno znaš

da najviši si sobni obronak praznine

Iako prazninu stalno odguruješ

i ponavljaš: it drives me mad

  
    KARAVANA

     

    Opet te zatičem kako stojiš u pidžami

i mrmljaš: pa daj vidi

noćašnja karavana se kreće

od Oriona prema Malom medvjedu

nezavisna od malobrojnih benzinskih crpki

kao nezavisna rečenica

I pružaš mi dalekozor

Hoćeš mi prikučiti svoju

virtualnu sliku na kojoj se

oko dvogrbih deva

što se još jedva daju nazrijeti

mrak pripija kao kužna vriježa

  
    RUŽA I KOSAC

     

    Ujutro sve izgleda drukčije

Više ne nalaziš mjesto

s kojeg si se noćas

zamalo previše nagnuo u ambis

Uostalom štošta je drukčije ujutro

pa te čudi jogi-madrac

neravno spušten

na ravnoj plohi sobe

Ruža u vazi svjetlija je

sada otkako je

izgubila noćni miris

mračnu tajnu

Otvaraš prozor

Vani kosac

samo što ramenom ne dodirne

limeno nebo

  
    PETI JAHAČ APOKALIPSE

     

    Ako brojiš sve svoje izletničke šume

koža ti je raznoliki atlas

Ako listaš sve gradove koji

nadahnjuju smrt

boja tijela ti je Sahara

Ako se tuširaš

nemir ti je sapun

    Ne umišljaš da si Isus

kada bi htio

zgnječenim omotom čokolade

nahraniti sve oblake

pod kojima će se

praznina predstaviti

u petom jahaču Apokalipse

    Pa ipak

strah te

uvijek kad vidiš

kako naglo i bez riječi

rastu jablani

iz tvog kardiograma

  
    BEZ IZLAZA

     

    Svake godine na Silvestrovo

možeš vidjeti kako Stara godina

u krhotini gotovo nedjeljivog vremena

izvršava harakiri

Šapatom obnavljaš patetiku njene

posljednje rečenice no way out

predosjećajući da je ovog trena

demijurg kalendara

iz nje istisnuo sav vakuum

lijepeći ti je za stjenke

kao uginulu ličinku

nakon što te iscrpio razlaganjem pijeska

u otpuhljiva zrna

    Pa je hoćeš odložiti kao

porculansku šalicu

u policu

    Pa je hoćeš odložiti

u pretrpanu policu

kao porculansku šalicu

  
    SMAKNUĆE TEKSTA

     

    Večeras si parazit zbivanja

Tako čak niti kiša ili snijeg

što bi se mogli pojaviti

ne mogu biti tvoja radnja

Večeras voliš tuđu ženu

Popeo si se uz stube koje nisu tvoje

Listaš tuđe fotografije

pa osjećaš kako se

vrijeme njiše kao

obješeni veš

Onda mi zaklapaš knjigu

a sve zato

jer hoćeš da povjerujem

kako možeš smaknuti tekst

i Mariju Antoanetu

kao giljotina

i potom satima šutke

sjediti u stolici za ljuljanje

  
    EVA IZ POŠTANSKOG SANDUČlĆA

     

    Živim u pismu

Više ne obilazim stablo

Više ne ustajem rano

otkada roletom mogu zakloniti

svu svoju nagost

i sunce što mi

svakodnevno blješti u oči

u mom novom domu poštanskom sandučiću

Ne razaznajem svoju ustrajnost

koja se u prvim naznakama algebre

i nepisanim posjetnicama za prvu ženu

već skoro nazire u pijesku

jer ne želim biti Eva

ako je Adam

u posljednjoj zagriženoj jabuci

ostavio svoju usputnost

  
    EVINA OSOBNA KARTA

     

    Sve je O.K. reći ćeš

otkrivši me već zaboravljenu

i sumnjičavo stojeći preda mnom

nacrtanom kalcijem krede

Lijepa si i prvotna iako si

samo kontura na asfaltu

šapućeš no brzo dodaješ:

za vedrog vremena sniježe

tvoji bijeli obrisi

dok držiš jabuku

plod ljeta

    Ne negodujem kada me

u zaklopljenim knjigama unose u kuću

a volim otvoreno nebo

i parkove

oduzetu mi sliku raja

iako ne znam da li

na primitivnom crtežu kredom

već nosim ili još ne nosim

smokvin list

    Volim parkove

a zapravo ne znam

što je javni prostor

    Ni što je gužva

Ni što je to tramvaj

    Legitimiraš me

nazivajući me Evom

a kažeš da ne znam

koliko besanice može

posjedovati osobna karta

    Baš zato

ne zovi me prvom ženom

ako mi u svojevrsnu trampu

za pojašnjenje prvog grijeha

opet misliš dati

svoju posljednju kušnju

  
    EVA U MENI

     

    U meni već 74 dana drhti Eva

Povremeno zalijeće mi se na stjenke

i šapće: k vragu i mogući snijeg

U Adamovim grudima još raste trava

  
    KRIŠKA ZA MOJ ROĐENDAN

     

    Nečujna sam

Parafinska sam tišina

svaki put kad poželim kućom

vijugati poput plamena

ili se kretati kao gusjenica

koja uzaludno obilježava

svoj bezvučni prostor

Sve ladice rude su i rudnici

i njihovim otvaranjem

učvršćujem muskulaturu praznine

Tvoje ladice dobre su atletičarke

jer svaki put do mene

bace kuglu

no ja ti nikada ne vraćam prazninu

Ostavljam je i čuvam u svojim ladicama

jer ona je za sada jedini suvenir

    Neću više da sadiš

plantaže tišina u sebi

U ladici je oštar nož

Odreži mi krišku blizine

  
    ŠKRABICA ZA SJENE

(1999)

  
    ČUDO

     

    Nakon sna

neboderi ustaju kao probuđeni Superman

Berlin je po tebi kihnuo kišu

    Gonetaš gdje si na autocesti

ostavio svoj bijeli automobil

s plavičastim odsjajem

Umjesto njega nalaziš

na asfaltu

mjesečev kamen

pa golemu gljivu

  
    DANGEROUS ZONE

     

    Magnet tvoje svjetlosti pomakne anđela

svaki put kad on stane u kritičnu zonu

Onda mu se krila izdignu

nad točkom mraka

i naslućuje da će uskoro radio valovima

Berlin emitirati dobro jutro

Dok zora prelazi iz Pekinga

u srednju Europu

anđeo nečujno svira balalajku

Noćas je gorjelo

rastjerujući smrt

razdirući strah

tko zna koliko

njegovih voštanih kopija

i noćas je spavalo

tko zna koliko taksista

pod limenim zidovima

s njegovim nevidljivim praslikama

Noćas su golubovi nehotice zobali maglu

pod njegovim hladnim statuama

na Mirogoju

Tamo gdje ti anđeo dodirne kožu

pomislio si

ostane rubin

    I svaki put kad magnet tvoje svjetlosti

pomakne anđela iz opasne zone

ti si njegov srebrnasti čuvar

soul guard

pa sada može opet nesmetano proletjeti

ometajući razgovorne sekvence

zvjezdane prašine

Samo zato oprostit ću ti

što povremeno odlaziš u veliki krematorij

a potom nespretno rasipaš moju ljubav

kao pepeo nad Gangesom

  
    MONTAŽER SUMNJE

     

    U kasno ljeto izvukla sam

iz tvoje kičme 17 pahulja

    Čudio si se što sam ih neoprezno

pretresala kao carinik

Razmočene loše ih restaurirala

kao jedine vidljive mi tragove

tvojih vremena i nevremena

kao majstorski načinjene

nesvetačke freske

tvojih unutrašnjih zidova

    Na početku šume

razložila sam 17 pahulja u mahovinu

pa ih govorom opet nespretno skupila

u šašavog montažera sumnje

u soldata koji od noći

čini stratešku premetaljku

u nakazni vojni poligon

umjesto u pticu

  
    ŠKRABICA

     

    Na mjestu predodređenom za prsni koš

nosim škrabicu za sjene

Katkada bojažljivo volim svemir

Šuma umjesto mene zna:

tišina je kapital

Katkada

sjene moje škrabice još su

neevidentirane u registrima

i bogatim katalozima straha

Katkada moje sjene još su neupisane

u formulare oskvrnuća lijepog vremena

Katkada nenaslućeno

pojavit će se niotkuda

tek u nekom kasnijem meteorološkom izvještaju

    Na mjestu prsnog koša

nosim škrabicu sa sjenama

Katkada oljušti se s nje boja

iz koje gataš

bestjelesni nadin lik

  
    NA BLAGDAN VINA

     

    Jučer popodne te Dioniz uveo u svoj dosje

Čak te u svoj dosje uvela i radost

I glazba te uvela u svoj dosje

I krajobraz u svoj

pa je opijenost otvorila za tebe prozor

kroz koji si mi se s vrtom nagnuo u sobu

sa svakim crvenkastim listom

kao jednim gnijezdom tvoje čežnje

Trenutak kasnije

nepomično stojeći nada mnom

postao si ptica od trske

    Onda te i bog prirode

pribilježio u svoj dosje

A i civilizacija

te upisala u svoj

    Koliko te je još ostalo?

  
    SVOJSTVO: SIPKOST

     

    Nepredvidljivo si sipak

Baš kao anagram

kao havarija koja se od rasutih sjećanja

skokovito iznova složi u cjelinu

    A mogla bih povući

sasvim čvrste granice

tvog trajanja u autobusu

Iako premećeš Hrabala iz ruke u ruku

Knjiga je škrabica pomisliš

U njoj su zarobljene sjene

    Vani

uz put svako suho stablo

jedna je velika žigica Apokalipse

  
    MLIJEČNOM STAZOM

     

    Noću odlaziš i dolaziš u vikendicu

Mliječnom stazom

    Pred tržnicom ne cjenkaš se

s prekupcima sjena

Opominješ ih da nemaju pravo više

pričati o algama i zvijezdama

Praznina na najrazličitijim mjestima

čuva svoje ispostave kažeš

pa noću da je izbjegneš

u podnožju mjeseca rasprostireš kamilicu

i mentu

  
    ŠUMA NAM ŠALJE STABLO E-MAILOM

(2004)

  
    MEDUZA NA LIVADI

     

    Maloprije

dopodne je po livadi počelo

razvlačiti svoju gramatiku

Ona te pripitomljava

i sve više prisvaja za doručkom

na još mokrim vršcima trave

Krajolik je ipak osunčan

Dok te gledam iz daljine i dolazim

nad livadom si minorni klobuk

pa te priljubljenog uz vlati

percipiram kao meduzu

koja je pustila svoje nepokošene pipke

Kao biće na kojem iznenada

zamjećujem dva snažna prednja uda

Njima otvaraš košaru

i izvlačiš čips

  
    POVRATAK

     

    Tek me tu i tamo nazireš u šumi

Debla su mi pojela lice

Onda postajem vidljiva

Kažem: čistina mi je prijatelj

Čistina me vraća

    Otkako sam primijetila

da ti je mahovina sipila

po unutrašnjoj strani potkošulje

jedinica sam mjere za izdržljivost

  
    RAST

     

    U šumi

veći si od sebe dok stojiš i guštaš:

drvo preraste svoju sjenu

svake nove sekunde

U šumi

srebro je morski pas

Progutalo ti je dio ruke položene

na mahovinu

Litice su zastave izložene suncu

Valjda se zato tako visoko suše

i blješti njihov kameni grb

    Ipak odlaziš kući

Pališ kompjutor

Možda nam šuma pošalje

jedno stablo e-mailom

  
    MISLIŠ?

     

    Iz kamenja se izlegnu planine

šapnuo si mi prije tri dana

i zaista u povjerenju

Misliš? smijala sam se

    Kamenje planina snese pa odlaže

u podnožju kao svoja jaja

Pojavljuješ se niotkuda

Mirišeš po narančama

koje ne nosiš

  
    NOVINE

     

    
      I.
    

    Neka nam menta bude grad

započeo si rečenicu

i pred kioskom na presavijenim listovima

potražio rezbarije po novostima

Čitaš mi: postoji mjesto

gdje kiša svaki dan zalijeva anđele

pa rastu

  
    ŠAPAT NAD ASFALTOM

     

    Nebo je u grad odložilo

svoj ruksak kiše

Učinilo ti se da je anđeo prije toga

stajao na vratima i šaptao:

ne odupiri se sjenama

Nad asfaltom

kuće složene u drvored

mračno su se nadvile iznad tebe

    Iskra sumnjičavosti počela se jutros

utapati u oblinama muza

nalikujući smočenoj flori

na ljeti nošenoj sandali

Hoće li sumnja zagrmjeti

ili i postojano i dosadno i tiho

nastanjivati poeziju

upitao si anđela

koji navija kotačić nade

poput sata

    Zapravo si shvatio da kiša samo

tvrdoglavo namjerava istrčati maraton

  
    NEUSAMLJENE SAMOĆE

     

    Svaka samoća jedno je mračno pismo

pa se danonoćno dopisujemo na

najnemuštijem jeziku

Svakog ekvinocija zaustavljamo mahovinu

u gmizanju po zmijinom trbuhu

Štopericom mjerimo tko je brži

no kad mahovina opet krene

više ti ne smijem dodirivati obraz

    Svaka samoća jedna je špilja

Ako dovoljno jako puhnem

protjerat ću je u kišu

Makar pogoditi pikado strelicama

    Svoje samoće formiraš u lug

Skoro da su druželjubive

otkako žive u zajednici

  
    UGOVOR S PRAŠINOM

     

    Vrijeme nadima tišinu

i taloži me u prašini kao pismo

Živim s prašinom

Čak si obostrano potpisujemo

uzajamnu pripadnost kao svojevrsni ugovor

Ujutro prašina i ja

zaustavljene u djelićima ponedjeljka

izgledamo kao da postimo

Naizmjence

No sasvim mobilno stvorena je

njena vječna zastava

Razmišljaš tko je po sobama

razvrstao prašinu

Prašina je ustrajna i beskonačna

i ne vrijedi ti čekati njeno nestajanje

s krajem milenija

jer se razmnožava

Sve države su njene

pa ipak himna joj je nečujna

    Na radnoj površini kuhinje

skupljaš je kao prostrtu kamilicu

za čaj

  
    VJEŽBANKA ZA POVIJEST

     

    Već godinu dana

sulude smo biljke s noćnog ormarića

Poklonila sam ti vreću pijeska

poklonio si mi pun džep pijeska

da se raščlanjena u svakom zrncu

prepoznam/ da se prepoznaš

i ponovo sažmem/ sažmeš

u cjelinu

Već godinu dana

sanjam prasvijet diobe i dinosaure

Već godinu dana

katkada izgovaraš da si karijatida

i nespretno pridržavaš ljubav

Već godinu dana

u ramenu ili nozi nam

s vremena na vrijeme poskakuju pavijani

pa si kažemo: ne možeš nikamo

otići iz ove dvočlane i paravojne formacije

Još nisi poslao/ poslala

razglednicu Orlandu

  
    BOTANIČKE FIKCIJE

     

    Mahovina te portretirala na kori drveta

Uz mračnu šumu zagubljeni su valovi svjetla

u zaljevu tvog pazuha

Hvata me panika

pa je svaka moja odluka bršljan

koji se predomisli

Ne uspne do neba

Kažem da se okrećem tišini

kao magnetska igla

a zapravo samo zamišljam

plavičastu kišu anđela

Ona mi godi

iako ti u vožnji do stana

nudim isključivo sobnu botaniku –

ručak na stolnjaku s ivančicama

Poslije ručka zaspeš

a čekanje tebe već se toliko skorilo

da ne znam kako ću ga oprati

s kupaoničke police

    Sto metara zapadnije

sjene oponašaju lisice

dok pretrčavaju cestu

  
    STRIPTIZ ŠUTNJE

(2006)

  
    SMS

     

    Mobitelskom porukom izazivaš potres

pa brzo prešutiš da sada ponovo

treba odrediti klimave strane svijeta

i postaviti ih na zmajeve noge

No svojom kratkom SMS porukom

doveo si valove na Jadran da se opjene

u Kawabatinih tisuću ždralova

Ma super!

Poslat ćemo te ždralove

kao razglednice-zastave

bez posredovanja službenih institucija

i republičke poštanske marke

jer već imaju krila

Zadržala bih ipak drugog ždrala s lijeva

baš onog koji senzualno i gotovo filmski

kljuca val što se sad zapjenio

u oblik tvog poštanskog sandučića

  
    SNIJEG UTAJIVAČ

     

    Očekivao si da nada sama vuče naše saonice

zimskim nebom

kao da je snaga nešto što te se ne tiče

Za razliku od snijega s kojim si oduvijek

bio u vezi i s kojim si se stavljao u odnos

Snijeg je pjena nadahnuo si se i raštrkao ga

zavlačeći se u haljinu od crnogorice

Promijeniti mjesto i doći do snijega

mogao si samo jednim klikom

na ekranu kompjutera

Snijeg je nevjerojatna povlastica

jer štošta prikriva pohvalio si ga

i zazvučalo je kao da mu dižeš cijenu

A ja sam pomislila kako Bog nije

proizvođač koji bi trebao propagandu

i kako ne bi dopremao toliki snijeg

zbog utaje

  
    OBLACI SU POSLJEDNJI PUT TEPALI KIŠI

     

    Umorena sam crpka koja te neće nahraniti

medom riječi rekla sam ti jutros

jer nisam dobila svoj kolač

Zatražila sam djevojku za pultom

nadašnite umjesto kremšnita

a ona je spremno odmahivala glavom

Mi smo Vam konkretniji imamo program

Pandora je u drugoj političkoj stranci

    Izgovorila je te dvije rečenice dok su

oblaci nad Zagrebom posljednji put

tepali kiši kao svojoj mladunčadi

i anđeli su čuvali skladišta snova

Čudio si se kako još uvijek od svih

posuđuju ključeve

    Žito je ljeto stavilo u silose

    Strpljivost je mit koji

vješamo poput rublja paučine i ptica

na zenit

  
    TERRA INCOGNITA

     

    Nemirno dišeš jer staješ na terru incognitu

gdje su cvjetovi voćke

najprije naselje bijelih leptira

pa mramor

    Led u hladnjaku opet je poprimio

izgled mjesečevog kamena

Kap na čaši sličnija je gorskom kristalu

Ako se uskoro okameni sve što se miče

centri za disanje objavit će izvanredno stanje

Hoće li netko zaustaviti mehanizam noći

pretvoriti ga u oniks

kao danje nebo u nepomičnost kalcedona

i prekinuti ono što ti se uvijek iznova prikazuje

poput zavodljivog striptiza šutnje

  
    TRATINA JE ZAUZELA PONEDJELJAK

     

    Osjećaš li kako nam je brak kofer

u kojem sam zatvoren? upitao si

Znala sam da ti je neudobno čim ti je

oduzeto carstvo širine i sunčevog prostora

no nismo mogli otvoriti kofer

jer ni ti ni ja nismo znali šifru

Za to vrijeme odgajao si Sartrea i mučninu

čak i nad lampom s eteričnim uljima

Potkupio svijeće u zdjelicama od terakote

i šare sagova

Pa čak i onog na kojem je Aladin letio Istokom

Zanijemio si indijske štapiće te nisu mogli

progovoriti patchulijem

    Bilo mi je dosta i izašla sam van

Tu je napokon tratina zauzimala ponedjeljak

No vrlo brzo primijetila sam nervozu

kako vježba

Bez prestanka na travi radila je sklekove

  
    PUTOVANJE

     

    
      I.
    

    Sumrak i ja izmijenili smo poglede kad si počeo s uzgojem panike na terasi napuštenog cafea. Šutke trebala je izrasti u trofej, nijem kao i uzgojeni nepostojeći radio na baterije iznad šanka. I što se više smračivalo, baš tu na gradskom trgu u tebi su rasli sve opasniji labirinti. I onaj s Minotaurom. Šutke si mi rekao da potražim sklopku za rasvjetu. Ugasim mrak.

    Kako nisam našla sklopku, povukla sam crtu preko okruglog stolića sa šalicama kave i strah izazvala na partiju ping ponga. Tko pobijedi, blaženo će zaspati.

     

    
      II.
    

    Nisi se koncentrirao i pravilno brojio poene, izvijestio si me na kraju borbe sa strahom. Prelako odustaješ, predbacila sam ti. Činilo mi se kako mrak sve više izrasta i u hotelskoj sobi pa širi vriježe između stola i kreveta.

    Jedva naziremo guštere koji su organizirali svoj party na postelji, pomislila sam. Shvatio si da osjećaš u mom trbuhu krčanje radiostanice koju smo izgubili prije tri dana kad smo se vozili brdima.

     

    
      III.
    

    Zvuk recepcionarovog radija najavio je jutro rastjeravši noćne more, zgulivši sa zidova čudovišta što su se gurkala i okretala prema tebi. Evo ga, prolazi. Jedno je istupilo i već gotovo zamahnulo šakom.

    Na svjetlu dana upitali smo se je li nada nedovršena ruta, dionica ceste.

     

    
      IV.
    

    Noćas si susreo Pandoru usprkos čudovištima, rekao si mi tek sada na danjem svjetlu i opušteniji. Jedno oko joj je sjalo u tvojoj, a drugo u mojoj bateriji koje smo povremeno palili u zlokobnoj tišini unajmljene sobe. Sve dok lučki zvukovi nisu razbili šifru tišine.

    E, zbilja su pravi! – oduševio si se njihovim hakerstvom.

  
    IGRA LOVICE

     

    Suša je uništila paprat i umjesto sv. Petru poslala mi ju je u krvna zrnca. Da mi prabiljka, kad naraste nemir, bude hladovina. Da je nosim u stanicama kao antidepresiv nakon katarze.

    Hoće li se naljutiti sv. Petar? Reći ću mu da je napetost između tebe i mene posljednjih dana gotovo neuništiva i da je samo katkada uspijevam uštirkati kao što tvoja majka štirka čipku.

    Kad se odmaknem od sobe, primjećujem da se iza šume skrivaju demoni. Glave im tu i tamo izvire iznad drveća. Kad se igraju lovice i međusobno dovikuju, grme. Onda zamijetim da je netko već na obzor objesio sliku kiše koja se iskupljuje.

  
    TKO JE POSTROJIO NEBODERE

(2006)

  
    SIJEČANJ

     

    Škripe stanari u mom tijelu. Premještaju

tanjure, češljaju se, puštaju vodu u

zahodu, kose travnjak, patentiraju vijesti

u kojima mi pretražuješ neobično tamne

usne, a iz njih potom izvlačiš opljačkane

ružine latice i osjećaš kako se neprestano

umnažaju u tvom pamučnom ruksaku.

Vani snijeg na svakom automobilu

ostavlja dasku za jedrenje.

Naprijed korača.

Sad je već u šumi, pomislim.

Ma daj me zagrli jer i šumu snijeg

nježno obljubljuje, a tražim sklad.

Večer na odjavnoj špici sprema ispit

tako što uvježbava skokove u jezero,

priznao si, dovevši me na ovo mjesto.

Sutra ćeš na sjedalima automobila

naći noćnu prašinu.

  
    * * *

     

    Gurali smo jedno drugo kroz ušicu igle

i kad si kroz nju prošao, bio ti je promijenjen

spol. Obje smo bile izdužene balerine koje

u tramvajima razvezuju plesne papučice.

I dok se kroz ušicu igle opet nisi povratio,

mahale smo kroz prozore zbunjenom svetom

Valentinu koji je dvojio, ma čiji je on,

zapravo, zaštitnik.

U prijelaznoj fazi tijelo ti je na tren

poprimilo oblik Južne Amerike. Bile su

prekrasne tvoje plaže!

Onda si opet postao muškarac i svako jutro

iznova niknuo iz koštice čežnje.

Tu su sve moje predodžbe počele

mjesečariti o podnevu,

a okruglasta koštica bila je mjesec.

Bila sam konkubina onom sućutnijem od dva

tvoja ja i rodila mnoštvo snijega

od kojeg si oblikovao Pandoru i vojnike

na obalama Dalekog istoka.

Na kraju, cijeli događaj prikrivali smo

umećući ga u pješčano zrno. Pa u dva zrna.

Onda smo počeli žonglirati s pijeskom.

  
    DIONIZOVA DATOTEKA

     

    Dioniz se nakon večere naginje iz tvoje čaše

više kao pobjednik nad tvojim danom

nego kao antički bog i jedini je koji mi

smije razuzdano mahnuti, očijukati sa mnom,

euforično plesati a da ne budeš ljubomoran

jer ste sada saveznici

i vaša dva tijela čine poletnu uniju.

Ostavljaš strahove koje si

prije riblje večere i vina

vodio za sobom kao stražare

što su činili barem čitavu jednu jedinicu

i što su mogli u svakom trenutku izvesti

čak i verbalnu ofenzivu.

Dok se Dioniz naginje iz tvoje čaše,

nožem, kao skijom, odrješito činiš spust

po torti. Premda je ljeto.

I premda nisi navikao sjeći desert.

Hoćeš da sklizne kap tišine

zastala, zaspala, između dva naša čela

u hladnom ratu. Čekaš da

prijeđe svoju rutu, da dođe na kraj

službenog puta pa da umjesto nje

okusim kap vina koja je mag i posjeduje moć

da proguta i kišu iza zavjese

jer Dionizu sve opraštaš.

Pa on ti je, uostalom, saveznik!

    Ali sutra kad se od njega odmakneš,

zapečatit će tvoj dosje u svojoj datoteci

i pokušat će procijeniti koliko ćeš vremena

biti izbjeglica ili dezerter dok mu se iznova

ne predaš.

    Onda, ideš li na Struške večeri poezije?

pitaš me za doručkom.

Ne sumnjam da sada vidiš Dionizov lik

koji će se, za vrijeme vladavine poezije o vinu,

spomenula sam ti, dizati nad rijekom Drim,

veslati poput gondolijera čija će

čudesna gramatika rasti i na nebu i u vodi.

Ako voda, doduše, alkemijom riječi

već ne bude pretvorena u drugo.

Ako riječno korito već ne bude kalež.

  
    STRAH

     

    Uplašim se za ptice. Strašno se uplašim

za ptice svaki put kad polažu testove

iz letenja i jedna za drugom presijecaju

autoput. Mislim da između vozila

igraju ruski rulet.

Noću se bojim za drveće koje prehodava

cestu. Kad spazim

kanadske topole tinejdžere da idu,

a ne pogledaju lijevo ni desno.

Nedaleko ceste povremeno viđam planinu

prerezanu kao panj. Sjekirom sedmog

patuljka iz Snjeguljice.

Kad je nema, to znači da je i ona

prešla cestu. Da se sakrila od patuljka

iza susjedne planine u visoku šumu.

Podvukla se pod iglice borova pažljivo

složene u kult maskirne odore. U

totem. Samo da ga životinjice,

kućni ljubimci šume, previše ne smetaju

u potrazi za fast foodom.

Uz njega parkiram.

  
    NAVIJAČI

     

    Dok stojimo na livadi, vrapci su u gustišu.

Njihove široke narodne mase vire iz granja.

Učini ti se da žestoko navijaju. Prate

nogomet. Poslije pomisliš da su sljedbenici

Marxa i Engelsa. Da cvrkuću:

Hej vrapci svih zemalja,

ujedinite se pa da i mi zaigramo nogomet!

Kasnije si uvjeren da čitaju Bibliju

i počinješ razabirati psalme u njihovom

nemuštom jeziku, a onda čuješ da spominju

Mojsija i izabrani tim.

Odvraćaš pažnju od ptica.

Netko ti oštrom travkom zasijeca jagodicu

prsta kako bi se zacrvenjela poput jagode

i na poteklu tvoju krv prislanja svoj

zasječeni prst. Sretan si. Znači, zbilja

ti je prišao. Ti se bratimiš s Panom.

  
    * * *

     

    Po majci Zemlji izvezli smo autopute.

U svom dvorištu izvest ću šumu,

samo još moram naučiti zlatovez.

Zemlja je prije izvezla mene.

I nemir također. Pa tražiš po meni

kao po auto-karti  njegove dionice.

Čitaš: Nemir E 61. Ili prelaziš

vijadukt preko osunčane A 2. Tu nam se

grla pretvaraju u radio doline.

Uz sendvič na alpskom odmorištu

ispjevamo jazz egzotičnih detalja.

Zrak odavde bi mogao biti podijeljen

u bolnicama umjesto respiratora,

rekao si. Ali znaj da neće.

U respiratorima je genetički modificirano

proljeće iz kojeg je Neven izašao na

dionici E 59.

I otišao u rat. Na prvoj crti

bojišnice lupoceta neko vrijeme

nije vidio mrave.

  
    ZOOMIRANJE?!

     

    I euro, i majica, i tišina, i mašta su sijedi.

Gora je sijeda, sijeno, grablje.

Srpovi su razbaštinili polje.

Tišina reče: E, k vragu, i još jedna muha

promašila je moj ranč.

E, prokletstvo, i stol je iz zraka manji od

kovanice pa se ne bi moglo reći da li je

spušten kao pismo ili glava.

Trudim se osjetiti je li tišina baš dobar

strijelac. Koliko je ovladala vještinom

gađanja, hoće li nas promašiti uz našu

jutarnju kavu neobično sitne za

onim stolom. Ima li mogućnost zoomiranja

gledajući nas s horizonta koji opet izgleda

kao da je zagrizao medenjak.

  
    NOŽ I SRDELE

     

    More je neodlučni borac u bitci s hladnim

zračnim masama. Nebo u njemu grije prste

i pipka ga, zadobivši vrlo sofisticiran

smiješak.

    Onda mi se učini da se prislanja uz pučinu

nogama, koristeći je kao termofor. Ili,

rabeći suvremeniji rječnik, kao podno

grijanje.

    Zapisujem: More polako, no metodično

prima poraz. Hladi se pa nije čarobnjak,

već imitator.

    Dok dobiva zimski kolor, u Selcu pokraj

Crikvenice s roditeljima ručam srdele,

a majka komentira: Nož ti valjda daju

ako ne znaš jesti prstima.

I otkida glavu.

  
    TSUNAMI

     

    Spuštam šalicu s čajem baš u trenutku kad

televizor preplavljuju snimke tsunamija.

Komentiraš: Smrt je opet laureat.

Ovaj put je u Aziji primijenila jednu od

svojih borilačkih vještina.

Nisam sigurna natječu li se valovi s ekrana

za njeno odličje ili na svoj ubojit način

samo oplahuju Apokalipsu.

Dodajem: Smrt ih šalje.

Svaki odbjegli val njeno je pismo

i zaista ne znam što li će reći grafolozi

kad prepoznaju isječke njenog rukopisa.

Mnoštvo je kombinacija.

Preko valova se dopisuju dvije obale.

Ili red i nered.

Ili jezičci nemira i središte Zemlje.

Pitaš me: Možeš li zamisliti sirenu

u uniformi kako snažnom glasanju valova

najavljuje rat još zaglušnijim pjevom?

I Odisej je izbjegava.

Možeš li prepoznati pijesak koji odijeva

maskirnu odjeću, a znaš da mu je pobjeglo

sjećanje na Hitlera i svjetske ratove?

Uvjeravam te:

Bog motri iz svemira sve ubojice

pa tako i današnje valove

posložene u pjenu.

I bez teleskopa tu pjenu nazire

kao prokleti slak.

  
    LJUBAVNI TROKUT

     

    Nemir je kolonizator, jutro kolonija nemira,

priča djetelina izgovarajući ljeto, baš kao što

mraz ili snijeg interpretiraju zimu.

Nemir je opasan, kosi djetelinu, pa gledam

kako ponovni spokoj raznosi njene otkose

i liječi posječene biljke.

    U šumi i na livadi nemir se oglašava kroz

ptice. Ali nemir je i katalizator

odgovoran za brzopletost.

    Rijetko ga tko može podići i premjestiti

na ho-ruk jer je samo ponekad lagan

i jednostavan.

    Nemir je snažno kemijsko sredstvo

koje razgrađuje sjaj.

    Nemir je prorok.

    Nemir, kojeg donosi biće što dolazi kao

trojanski konj, može stići na bilo koje

mjesto i osvojiti ga.

    I ja sam Troja.

    No tko je kome kodirana kartica kojom

otvara vrata između spokoja i nemira?

    Ako stanujem s nemirom, a mislim

na spokoj, jesam li u ljubavnom trokutu?

  
    ŠAH SA SNIJEGOM

(2011)

  
    APOLON NEDJELJNOG RUČKA

     

    Za vrijeme ljeta baterije u svim satovima,

čak one u daljinskom upravljaču televizora,

tiho su me iznevjerile.

Puno brže vjetar se pretvarao u terorista

koji je bez eksploziva raznosio prašinu,

no Afroditu nije ni taknuo.

Nije imao veze ni s grijanjem koje nam je,

čim je zazimilo, neočekivano dalo ostavku.

    Ali ako s božicom ljubavi nijedan od vjetrova

uistinu nema veze, tko onda brani Afroditi

koja se širi u mirisnim parama kuhinje,

u nedjeljnom ručku, da opet skupi

svoje raspršene čestice i baš tu vrati se

u tijelo?

Apolon stana, jedini muškarac koji ovdje

objeduje, gotovo da je već pojeo hranu.

Pa ipak, siguran je da još uvijek čeka.

Ako se već mora čuvati slastica

zbog povišenog kolesterola,

ta nije na ljubavnoj dijeti, pomislio je.

I laktom povukao po anoreksičnoj prašini

koja je usprkos slabunjavosti

na hladnom radijatoru dobro rodila.

  
    IZBOR DEPILATORA

     

    Još sasvim malo nedostaje

da mi mrak uzme otisak

prije no što me svede tek

na obris u spavaćoj sobi.

Dodirujem si noge i nisam

sigurna jesu li dovoljno glatke.

Baš je sječa šuma na televiziji

uvjerljivo odigrala melodramu

o depilaciji Zemlje.

Čak sam iverje

uspješno identificirala

kao beznačajne statiste.

    Drugi dan tisak spominje

poduzeća pred stečajem

jer hrvatsko pravosuđe štiti

one koji ne plaćaju dugove

pa bi i njega trebalo urediti

kao nedepiliranu nogu.

Istovremeno radio priznaje

moć nevremenu koje je čupalo

kuće i drveće u Uttar Pradeshu,

tek nekoliko dana nakon

ciklona u Mianmaru

i potresa u Kini.

Da je spiker imao barem

malo vedriji ton,

pomislila bih da i on

reklamira depilatore.

    U snu šuma mi je izrasla na boku.

Više ne mogu izabrati novo mjesto

i povesti stabla.

Pa ako ih i posijeku,

mrak je već načinio kalup

za njihov odljev.

  
    MEHANIKA OČIJU

     

    Jučer je umro Luka iz susjedne zgrade.

Zanima me izvodi li sad svog odavno

mrtvog psa u šetnju nebom,

briše li prašinu u novoj sobi,

kuha li kavu anđelima.

U Slavoniji proljeće svojim potpisom

na bilju samouvjereno jamči za ugovor

između godišnjih doba.

Neispavana sam,

parazitski se priljubljujem uz

sjedalo vlaka čiju žustrinu ja nemam.

Vlak me udaljava od grada kroz

mliječno nebo marke ‘z bregov.

Ni mlijeka nemam.

Putnicima se bjelasaju bjeloočnice

dok njima gutaju to mliječno nebo.

Zanimljiva je mehanika očiju.

Kad putnici muzu,

tamo gdje vlak susreće oblake

prostor je farme.

Iako me više podsjeća na mliječno polje.

Na bušotinu iz koje s mlijekom na nebo

uzlaze svi sisavci, čitava Noina arka.

  
    SVETICA

     

    U pijesku gradilišta bilda pustinja.

Gledam je s prozora i suprotstavljam

joj se raslinjem otisnutim na pidžami.

Drvećem-umanjenicama.

Da siđem dolje i stanem na pijesak,

u samo nekoliko trenutaka stvorila

bih oazu.

    I popodne se navirujem s prozora.

Prije dva sata pala je kiša koja sad već

uskrsava i vraća se u nebo.

U oblaku ponovo zadobiva

svoje vlažno tijelo.

    Kiša je spasiteljica pa,

ako prepoznamo njena čuda,

mogli bismo je proglasiti sveticom.

  
    SAHARA KOJA NE MARI ZA KOMPAS

     

    Ne znam razgraničiti gdje u dlanu

točno počinje Sahara,

a sasvim se lijepo daju nazrijeti

nanosi pijeska koji čine dine.

No u toj Sahari nikada nije bilo

četrdeset i devet stupnjeva koliko

vodič kaže da je bilo kad je

s prethodnom grupom obilazio

dine južno od Zafranea.

U Sahari od moje kože nema

ni života, osim što se katkada

fatamorgane njome kreću

poput kamila.

U njoj se kiša često premišlja

bi li pala ili ne i nema tako

čvrst i isposnički karakter kao

u prvotnoj pustinji.

Jednostavno zaboravlja na kompas.

U Sahari dlana ipak moguće se

ulogoriti i podići šator i od paške soli,

a ne samo od soli Chott El Jerida

u nježno ružičastoj boji jer joj

udaljenosti iz geografije ništa ne znače.

Ona guta rukovanja i dodire

kao što je izvorna Sahara

progutala pustinjske ruže pa ih

trgovci već godinama izbavljaju

i za jednu se upravo cjenkam.

No ne mogu naći odgovor

kako se nešto poput Sahare može

tako lako presaditi u ljudsko tkivo.

Ni tko bi je i zašto baš tu preselio.

  
    ISKRCAVANJA

     

    Mrak posjećuje sve četiri strane svijeta.

Na svakoj od njih obredno pleše.

Na sjeveru je drevniji  od eskimskog plesa,

na jugu od plesa bumeranga,

na zapadu od vatre ili plesa orla.

Na istoku je davniji od katakalija.

Tu se iskrcavam s mrakom

i ujutro se budim baš kad on odlazi.

Na doručku ostali su samo lovci na

njegove sjene, što su ga slijedili sa

zapada, a zaboravili ponijeti tjeralice.

U nevjerici traže ga čak u bazenu lotosa.

U palači Padmanabhapuram.

Na plaži koja sakriva školjke

kao majušne arke u milijunima

džepova od pijeska.

Potjernici znaju da su čitava

pristaništa školjki potonula pod

obrvama mraka koji se prije

Vasca de Game iskrcao u Indiji.

Koji je na mjestu gdje se dotiču

Arapsko more, Indijski ocean

i Bengalski zaljev, sasvim slijep,

otvorio svoje treće oko opčinjen

Šivom.

    Mrak je kutija što modificira značenja.

Baš sve je svakodnevno ubacivano u nju.

Ama baš svaka geografija tijela.

Kad na to pomislim, u zanosu čekam

na njegovo ponovno ukazanje.

  
    PRIPREMANJE JUHE

     

    Grašak je bez grijeha.

Zato njegova aura širi zrake pa

više nije zrno nego zeleno sunce.

    Baš nećeš! zainati se žena

i krene od njega uzgojiti

nametljivu no raznizanu

ogrlicu u kipućoj vodi,

kao da njome kani dovršiti

prijepodnevnu ispovijed.

    Točno u podne posoli juhu,

ne zato što želi da se izgubi

rijeka u loncu ili što

ne može dočekati ljetovanje

na Jadranu, a nedovoljna joj je

mini-solana kuhinjske police.

    Ne zna je li ubacivanje povrća

u vodu sabotaža ravnice,

ali zna da nikad nije hodala bosa

pješčanom obalom Atlantika.

Da je najduža vlas njene kose

ili resa na vesti prekratak fitilj

za prijetnju rezignaciji.

    Dok čeka da se skuha grašak,

na nokte nanosi lak sa sjajnim

česticama.

Predomišlja se bi li te čestice

pod povećalom mogla

odgojiti u nebeska tijela.

Iako ne zna na kojim sve stajalištima

uzeti predah do Malog medvjeda,

ni kako su ustrojena parkirališta

u svemiru.

  
    PROMJENA VREMENA

     

    U staklima prozora pljusak

pokušava pokositi visoku travu,

ali samo je poliježe i stavlja

na počinak.

    Kućanica zamišlja kako je

čitav krajobraz spljošten u staklu,

kao suhi cvijet  u plastici

privjeska za ključeve.

Kao kukac u jantaru.

Čini joj se da je i vjetar spremljen

u staklo i ostavljen da klizi

kao slika zatočena u penkalu.

    Otvara prozor.

Suša je u vršcima korova

ponovila Mojsijev prolazak pustinjom,

ožednila Odiseja i mravlje karavane,

usahla pa skorila njen jučerašnji fado.

Ni skarabej nije mogao otkotrljati balegu

u nebo.

    No danas je horizont toliko siv

da joj izgleda kao golemi pljesnivi

madrac.

Sve je bolje nego biti kolumnist vlage,

narugala se sama sebi te požurila

razvući tijesto za kolač.

  
    PLAGIJAT NEVREMENA

     

    Prognostičar i žena najavili su popodne

snažno nevrijeme.

Ciklona vani.

Ciklona u stroju za pranje rublja.

Kao da su se natjecali čija će oluja

biti jača.

    Tsunami je zahvatio povijest odijevanja,

civilizaciju utisnutu u potkošulje,

pidžame i gaćice.

Vrtložne sile okreću je sa svih strana

pa je rublje kiti poput uzdizanih

i spuštanih zastava.

Bijelo se predaje skokovima,

opsesivno izabire samoubojstvo.

Plavo daje boju vodi.

    Kad je žena ubacila deterdžent u stroj

i isprala ruke, bile su klizave poput

ribe.

    Već se vratilo sunce i ženu je obuzela

žudnja za pravom olujom koju je u stanu

propustila.

Žudnja je kupi kao što ona skuplja

rublje s konopca.

A samo trenutak ranije bilo je raskriljeno

poput anđela.

  
    NACRT STANA

     

    Uz istočni zid zapinjem o sudoper i hladnjak.

Iz ladice uzimam nož i sjedam uz stol

na zapadu prostorije.

Peršin koji mi je D. donio za juhu

želio je biti netko drugi.

Njegov korijen ostao je zakrenut

gornjom polovicom tijela

nakon što je izvađen iz zemlje.

Nije se mogao vratiti pa je ostao bogalj.

Skoro da sam ga s nelagodom rezala u juhu.

Usprkos peršinovom lišću, bosiljku,

majčinoj dušici, papru, čiliju, kariju,

nada je u kuhinji najkorisniji začin.

    Između zaliha rublja, suvenira, riječi,

u spavaćoj sobi nada je najdragocjenija

rezerva.

Može plašiti njena smrtnost,

premda će vojska riječi svoje ratnike

prije nje povesti na front.

    Kad nada naglo omlitavi,

preselit će se u dnevni boravak iako je noć.

No ne može spavati

i  proizvodit će smetnje pred televizorom.

Ne na njemu.

Svaki njen titraj je noćna mora.

Ponavlja tuđim jezikom: Sjeti se.

Ma daj se sjeti.

Meštar je showa sa sjenama,

no zaboravila je svoj jezik.

    U kupaonici cijev bestidno mokri po zidu.

Rijeka kojoj dopuštam postojanje u lavabou

ispisuje kroniku, no bezlična je i ne može se

natjecati s materinskim jezikom jeze

stvorenim  u napunjenoj kadi,

lažnim bestijarijem.

Ako naglo izađem iz zapjenjene vode,

niz tijelo mi se cijedi jezik nevremena.

    Pločice u predsoblju gotovo su nove,

ali umjesto njih katkada tu oboje nalazimo

mulj sjećanja.

Isponova brišemo njegovu prljavštinu

i nada se bezuspješno poziva na autoritet.

Iščekujemo maga koji će znati zavesti

živo blato.

  
    ADRESA SMRTI

     

    Nakratko sam među prstima premetala

bocu s vodom stvorenom na moj nedavni

rođendan.

Svjetlo u samoposluzi propadalo je na

sićušne brojke koje su označavale rok

njenog trajanja, moj sljedeći rođendan.

Nadživjet ću te, rekla sam joj pomalo

zabrinuta za sebe i ostavila je na polici.

Poslije sam pomislila kako sam je

trebala kupiti i odmah popiti.

Bila bih sigurna da sam je nadživjela.

Ponekad kad udahnem, osjetim vibriranje.

Kao kad stiže SMS pa se uplašim da možda

bolest piše tijelu.

Govori mu o neraskidivosti odnosa

samouvjerenije nego kakva ljubavnica.

Možda bih se trebala vratiti do police

pune takvih boca.

Ali što s njima?

Upravo da popijem svu vodu ne bi se

mom trajanju pribrojio niti dan od

njenog trajanja.

    Ni anđeli mi ne odaju adresu smrti

kako bih je izbjegavala.

Ne bi bilo kraja popisu njenih

ulica, trgova, krajobraza!

    Pa još ni mi ne znamo sva takva mjesta,

rekli su,

to bi ti mogao reći samo Bog,

ali on je odsutan, na službenom je putu,

baš jučer pakirao je vjetar u manju

od dvije svoje torbe.

    Adresa smrti je i u boci vode koju nisam

popila.

Brojke koje navode dan proizvodnje

i krajnji dan uporabe samo su

neznatno drukčije ispisana osmrtnica.

  
    ZDJELA S HOTELSKE TERASE

     

    Zdjela je ostavljena na hotelskoj terasi

pa gledam kako vremenske prilike

propadaju u nju kao nijemi film.

Ni s riječima ni bez njih, ona ne razumije

novinarski jezik kojim nebo izvještava.

Ni njegov emocionalni jezik,

njegove neočekivane izljeve.

Ali vrijeme ne griješi u komunikaciji.

Iako zamućeno, jasno prenosi poruku.

Samouvjereno, u posudi se odražava

kao odbljesak.

Stjenke zdjele u podne dodiruju prve

kapi kiše.

Porculan je medij, u njemu se čita

o kušnjama i raspoloženju neba

i neće se zabuniti za razliku od novina u

kojima je uz utorak stavljeno samo sunce.

    Iz zdjele će poslije pljuska

kuhar iscijediti visine kao da cijedi

ostatak tekućine iz makarona.

Kad iz nje bude uklanjao crikveničko nebo,

nepromišljeno će joj oduzeti auru suvenira.

  
    PRIJE KNJIGE

     

    Prije knjige zmija je odložila košuljicu

i drvo se udebljalo. Krošnja je otkopčala

grudnjak ne pitajući se kako će reagirati

sveti Lenart dok se proteže prema suncu

s freske u šumskoj kapelici.

Trebalo je dovući vodu i postaviti šmrkove

u slap, prije knjige.

Rijeka je odgojila klanac i do ušća mu,

prije knjige, bezbroj puta muštrala karakter.

I klanac je brzopletoj rijeci usporavao

motoriku.

No stvaranje knjige uključivalo je i

Mediteran.

Spustilo se s Alpa u maslinik.

Već i prije knjige noge stabala dobile su

artritis pa su se učinile još nepomičnije

nego što jesu.

Prije knjige Bog je na Jadranu uključio

radio, a more je bilo zvučnik.

Prije knjige majci juha tako pristojno

i tiho kipi u Crikvenici da je ona

uopće ne zamjećuje.

  
    PLEMENA

     

    Crikvenica je jutros zauzela tri poze

za fotografiranje. Ali Davor i ja želimo

obilaziti mali kontinent Rab.

Da je večer i da već svijetli iz mora,

rekla bih: sićušni planet u pjenušavoj

i zamračenoj galaksiji.

No Rab je u podne saće iz kojeg strše

četiri zvonika.

Nazirem nebeske brazde, spas za poljodjelce

da se ne dosađuju kad dođu u nebo.

Da samo ne dokoličare u nebeskoj mirovini.

Popodne je otočki zaljev osunčani jastuk

od deminutiva Sahare. Tek kasnije će slike

na displeju fotoaparata ponavljati ljeto

kao da je riječ o utvrđivanju dragog gradiva.

A nekoliko mjeseci kasnije činit će se da

fotoaparat hospitalizira ljeto. Produžuje

mu postojanje čemu koriste mali paktovi.

Kao pakt između uvale, rogozina za sunčanje,

badekostima i zrna pijeska.

Ili pakt vala i obale, a samo neiskusno oko

može utvrditi da se saveznici opiru

jedno drugom.

Kako prava Sahara daje šturi život svojim

plemenima, tako i umanjenica Sahare

začinje plemena sjećanja.

Na trajektu smo već za mraka.

Davor bi udebljanu zvijezdu Danicu

najradije poslao na fitness.

    U Crikvenici jedemo džem od jabuke

i lavande.

Da nas moljci ne mogu pojesti iznutra.

  
    LIJEČENJE KIŠE

     

    Ljeto u ruži oblikuje

svoje hermetične obale

premda je kiša na odvikavanju

od padanja i smještena je u kliniku

koju je podigla suša.

U postojanu kliniku koju već tjednima

mete prašina.

I sve se obrće jer prašina

nenadano postaje čistač.

Brine o redu bolničkih kreveta

što ih poburka i razmjesti vjetar.

    Ali i vjetar bi trebalo liječiti

jer je neprilagođen.

Valja se raspitati o njegovim pravima

u nebeskom zdravstvu

i upisati ga na listu čekanja.

    Trava pred psihijatrijskim odjelom

izabrala je identitet osvajača

pa se žedna, no uspravljena,

junači i kreće u boj.

Brzo klone i potvrdi da imitator

ne ostavlja trag kao imperator.

Nema snage jer kiša već dugo

nije bahato posjedovala livadu.

Nema snage jer kiša već dugo

ponizno nije glancala

njene zelene sablje.

    Ljeto kao kakva rodilja doji

i tetoši sinkopirani ritam.

Preskače kišu.

    Kad na Jadranu galebovi i valovi

zaplešu argentinski tango,

sasvim neprimjetno pomakne se

noga barem jednog pacijenta

prikopčanog na produžne kablove

smrti.

Kad on primi infuziju glazbe,

barem na tren zaustavlja se

novačenje smrti.

    No kiša još uvijek mora prebroditi krizu,

ne vidi čak ni da su nebo i more

refreni plavog.

Točkice na ekranu bolničkog televizora

nastoje joj izbrisati sjećanje.

U jeftinoj spavaćici iz China Shopa

povjerovala sam da su svi titraji svemira

započeli na malom ekranu

u sobi hotela u Županji.

  
    ZIMA STEŽE OMČU

     

    Zima steže omču oko Zagreba,

a D. dijeli ljeto na ljeto-dijete

i ljeto-oca.

Ljeto-otac je pravo ljeto, veli.

Sigurna sam da pri tome misli na

vječno ljeto, na tropske krajeve.

Pitam ga istrčava li ljeto-dijete u

Zagrebu kros pa se uvijek preda.

Nije šampion.

    Ipak, samo ljeti sastaju se sjene

Marie Schneider i Marlona Branda

iz Posljednjeg tanga u Parizu

na podu kuće u Slavoniji.

Pokušavam da me ne primijete,

da ih ne uplašim kao D. kad se

naglo probudio i zatekao ih

s druge strane postelje.

Ne uspijevam biti tiha kao noć.

Isječak njenog vremena

svemirski je voajer,

čak se odvažio osvijetliti

filmske ljubavnike zvijezdama.

Doduše, nešto suptilnijom

javnom rasvjetom.

    Mislima grijemo hladnoću

i dokazujemo da zimi

ljeto može raditi na crno.

  
    STANAR ZIME

     

    Grad je pustio svoju karnevalsku kosu,

ledene sige.

Predstavio ih kao dobroćudne izrasline.

Gotovo da je perfekcionist kad se želi

uklopiti u kućni red zime,

stanar je koji se pridržava pravila.

No sve s prizvukom tumora loše zvuči.

Zagreb se mogao maskirati bezazlenije.

Kako su samo debla,

zaogrnuta mahovinom i snijegom,

lijepa na popodnevnom svjetlu!

    I dok razmišljam o operativnim zahvatima,

D. okreće TV program i kao kirurg uklanja

nesimpatičnu reklamu.

Namigne mi: E jesam je sredio, ha?

Odvraćam:

Sad čekaj da se barem pet godina

ne pojavi ni na jednom programu.

Onda ti možda povjerujem da nije

metastazirala.

  
    IMITACIJE ŠUME

     

    Zapisano je da je Bog rekao prvim ljudima

neka obrađuju zemlju i podlože je sebi.

Njihovi potomci uzgojili su cvjetaču

i pomislili kako nije samo čovjek taj

koji bi mogao biti albino. Ta kod njih je

upravo izrasla albino brokula.

Uzgojili su oni još svašta.

Križanjem dobili najrazličitije reklame.

Čak čitave propagandne odjele.

Dodali su reklamama još i gen muhe

da budu čvršće i sjajnije.

    Ali ne treba zaboraviti da je Bog stvorio

Judu.

Ni da je dopustio potomcima da osnuju

protuobavještajne službe.

Borba je odavno počela.

    Potomci su rasli sve lukaviji.

Ako u skučene kuće već nisu mogli

unijeti čitave šume za dekore,

donosili su ih isječene u cjepanice

ili stolove i ormare.

Umrtvljenost debala nekontrolirano se

prenosila i na čovjeka. Sve više

zahvaćala njegova poimanja slobode.

Bila je zarazna.

    Da bi se spasio, čovjek je pokušao izaći van.

Ali usporenost kržljavih stabala koja je

pred kućom zasadio kao imitaciju šume,

prešavši na njega, sve više mu oduzima

sposobnost prepoznavanja.

Širi se poput pandemije.

  
    MIR BEZ PUTOVNICE

     

    Mir je svjetski putnik.

No često olako pakira svoje putne torbe

i napušta osobe i tla.

Ponekad ostavi onaj najveći od kofera.

Kao, vratit će se. Mogu proći i godine dok

ne izvrši obećanje koje je, odlazeći, dao.

Najčešće nas napušta šutke. Ili možda ipak

govori, samo što tada odjednom svi pričamo

drukčijim jezikom.

Mir je nomad.

Prevaljuje svemirske udaljenosti.

Negdje ga neprestano potiču na promjenu

mjesta, drugdje navikavaju na  udobnost pa

teško ustaje iz sklada pijeska ili naslonjača.

Rat i mir odvijaju i zavrću vijke našeg

trajanja pa je mir i mehaničar.

I pjesnik.

Njegovo skladno pomicanje jezika

daje ritam valovima.

Namješta padinu kao jastuk životinjama,

vjetrom masira kičmu bilju.

Usred monsuna mir može u nama ispisati

sunčane zakone. Usvojiti vedre pravilnike.

On prelazi granice bez putovnice,

nadmudruje carinike koji ga ne mogu zaustaviti.

Kad odseli,

kao da zagrmi u nebeskom kamenolomu.

A zapravo je netko minirao mir.

  
    ZARAZILA SAM SE NEOBIČNOM BAKTERIJOM

     

    Lista se žbuka u lisnatim gradovima,

a iz nje izlazi nepoznata bakterija.

Poput Tezeja našla je put iz labirinta.

Njome se hranim svaki put kad kupim

paketić datulja posipanih Saharom.

I kad mi je grlo u trenutku dok gutam

nadjeveno azijskom rižom.

Konzumiram je dok vjetar pomaže sjeni

s lijeve strane šumarka da onoj s desne

ponudi nebeski ples.

Ta bakterija pozdravlja me i kao svrbež

pa se zajedno s pijeskom tuširam u

nepreglednoj svemirskoj kupaonici.

Golemom žlicom i viljuškom miješa

leksike i krajobraze u raznoliki miks.

Ako se pogledam, osjetim da je opasnija

od Montezumine osvete.

Doseže dalje od Tutankamonovog

prokletstva.

    Kad izronim, kapi vode presijavaju se

na ušima i atlantske su naušnice.

Pokušat ću ih zamijeniti za pacifičke

i opet neću imati mira.

Priznajem, zarazila sam se neobičnom

bakterijom koja od mene čini stalnog

putnika.

Raspršuje me na sve strane svijeta

kao da je mina.

Čak je sama pristajem nositi pa sam

svojevrsna žena-bomba.

    Zarazila sam se neobičnom bakterijom

kad sam se porezala na nemir

i pokupila je umjesto tetanusa.

Razmazala sam je prljavim rukama

po sebi umjesto hepatitisa.

Zbog nje čekam hoće li se mrtvi Michelangelo

dovikivati s trgovcem o lošoj cirkulaciji

i cikloni,

htjela bih saznati koji je bio radni naziv

za stvaranje svijeta,

suptilno doživljavam trenutke kad mrak

briše dokumente svjetla, preuzima disk.

    Bakterija kojom sam se zarazila

spremna je inscenirati smak svijeta

u mojoj sobi u kojoj se nitko

danima ne javlja na telefon.

Njen sam talac iako se veselim kad me

odvodi i premješta na čudesna mjesta

s kojih jasnije vidim auru Zemlje.

    Tek povremeno vraća me na isto mjesto

kao da pruža kusur.

  
    SLAVLJENIK

     

    Nebo je čarobnjak.

    Zadivilo je ravnice pa su skočile u njega

od tada se definirajući kao planine.

Ostavilo je dojam na vode pa su se po

nevidljivim nitima njene najsmionije

molekule popele u oblake.

    Nebo dobro sluša baš zato što je

prazan prostor i što mu niti jedan

predmet ne zaklanja zvuk.

Vidi sve kretnje jer mu pretrpanost

ne zaustavlja panoramski pogled

niti mu oduzima objektivnost.

    Nebo je široko i kad ga novoizrasli neboder

malo stisne, prikliješti mu pluća,

ono se već porodi na nekoj drugoj strani

Zemlje pa je slavljenik.

Tako svaki dan negdje ima rođendan.

    Svjetla što ih uvečer palimo po kontinentima

samo su nepregledne i neujednačene svijeće

na njegovoj torti.

  
    LETOVI

     

    Negdje se srušio još jedan avion.

    Još malo pa će lišće opasti s grana.

    Na pod hodnika pala je stropna svjetiljka,

a majstor je pokušava ponovo učvrstiti.

Zašto to činite? upitala sam ga.

Zar nije i za nju jesen?

    Komarac je sletio na zid kupaonice

i već sam podigla ruku i htjela ga

udariti komadom papira.

No pomislila sam da ću uskoro letjeti

u Mexico City pa Guadalajaru i što bi se

dogodilo kad bi divovski prsti nevremena

zgnječili avion.

Spustila sam ruku, ali ipak sam jutros

utopila mušicu s ruba umivaonika,

a htjela bih s happy endom preletjeti

Atlantik.

Domaći vjetar mi list breze donosi

kroz prozor.

Ljeto u Hrvatskoj dugo neće pobijediti na

izborima, a i zbog klimatskih promjena

sve popularnije su koalicije.

Hladnoća postaje predsjednik!

  
    YUCATAN JE OBNOVIO PLAŽE PO TIJELIMA

     

    I tišine se međusobno raspoznaju po činovima.

Kamen je slijepac glatkoga tijela.

Samo svjetlost pretvara jezičke valova

u vidljivu procesiju koja prelazi Atlantik

i donosi zvuk.

Yucatan je obnovio plaže po našim tijelima.

Toliko zaljeva da valovi teško do njih

nalaze tajne stube pa im se čak lakše popeti

uz glasove ili sumrak nego uz kožu.

    Iako razaznaje i u mraku,

Bog u zoru opet pojača svjetlo.

I jedini je koji ne treba doušnike

ili kojeg nitko ne pita zašto je

za neku nakanu odabrao baš to doba dana.

Mislim da bi mogao očuvati jedan te isti

izraz kao da je lice fosil,

usprkos promjenama na Zemlji,

u svemiru.

Ali ne želi.

Dovoljno je da se nagne nad neko od mora

i u svakom otoku prepozna pticu

koja je, evo, baš tamo odlučila ostati.

Pa ga obuzme blagost.

  
    ODJAVA

     

    Majstor već treći dan ne dolazi,

a naš vodokotlić škripi kao mafijaški obračuni,

gospodarska kriza i rat u Gazi.

Vjerojatno ga čuju susjedi u trenutku

kad se godina razvodi od sadašnjosti

i udaje za povijest.

Susjedi vjerojatno čuju njegov glas kao što

slušaju glasove preljubnika u sapunicama

ili glasove spikera koji govore o preljubima

demokracije.

Baš vodokotlić odjavljuje godinu i

naviješta još jedan preljub.

Zamišljam da je u njemu zima skrila

rezervu magle, dio svog blaga,

pa je škripa protest protiv tropske klime

i lažnjaka Karipskog mora u kadi kupaonice.

    Razrezala sam kukuruzni kruh.

Učinilo mi se da je uz suh nož zasvjetlucala

kap vode, sićušno jezero.

Hrabri ga da se ne osuši,

za dan-dva nadživi klonulu godinu.

No tko će umjesto nje opozvati regrute

koji joj još vjeruju, prekinuti izbjeglištva

i okončati azile na  koje ih je primorala?

Kroz nju prolazim kao kroz meksičku kuhinju.

Sve njene nezavisne rečenice nesavitljivi su

takosi.

Zavisne rečenice mekše su tortilje,

prilagodljivo se ovijaju oko događaja

kao oko nadjeva.

    Nedolazak vodoinstalatera

potaknuo je kotlić da škripom unosi nemir

i umjesto sociologa, sudaca

i socijalnih radnika odvaja one nepoćudne

od dragih riječi.

Da poput trgovca načini inventuru.

Da zada završni udarac zgužvanoj godini.

Jer su je svi satovi, poput Jude,

već izdali novoj poslodavki.

  
    POSVAJANJE NEBA

(2015)

  
    STRANICE

     

    Pčela sam kada mi jezik luči med

i cjeliva osunčanu livadu.

Tom naslagom na govoru

lijepim u album nedjelje

žene iz Drškovaca koje iz svojih košara

spuštaju na tezge groznicu i krajobraze

umjesto oraha i svježeg sira.

Najmlađa od njih pogledom ispisuje:

Voljela bih ostati na travi tako dugo

da mogu listati nebo poput stranica

– jedna oblačna, jedna vedra,

jedna mutna…

Pa i okisnuti dok čekam da dolina ponovo

definira dioptriju.

Žene iz Drškovaca rado priznaju

da je magla dah neba te da je jutros

samo kratko prilegla.

    Dok se čini da nebo ne diše,

ponedjeljak na popodnevnoj košarci

tromo ubacuje u njega oblake.

Samo se po koji put istinski poveseli

tolikim loptama s kojima je prebačen

u usporeni film.

  
    COPY, PASTE

     

    Žena je, prema mom kućnom filozofu Davoru,

utjelovljeni prigovor.

I Bog nedjeljom otpočine, a ja ne bih smio,

kaže Davor.

Pod šljivinim stablom dan za danom

slaže se njegov san kao da netko na računalu

ponavlja radnju copy, paste.

U hladovini usnula sam ga kako se pita:

Označava li sjena prisutnost ili odsutnost?

Ovog popodneva i ja spavam pod drvetom

jer ono može istovremeno, krošnjom i korijenom,

rasti u dva suprotstavljena smjera,

a ne narušiti mir okućnice.

Pa zovem Davora u kuhinju.

Ali on ne jede okruglice od lanjskih šljiva

prije nego osjeti njihovu slast

pomiješanu s cimetom na mom licu.

    Vjetar raznosi mirise po ravnici.

Vjetar trguje začinima.

  
    ZATOČENE RADNJE

     

    Moja vekerica zatočila je radnju okopavanja vrta.

I samu motiku.

Svaki put kad otpusti sekundu,

začujem zvuk zasijecanja alatke u zemlju.

Do jutros nisam razumjela koliko mi je vrt

blizu dok spavam.

Ni kakve sve predmete skladištim u sobi.

    Je li u satu i majka?

Ako jest, iščekujem da izađe

i poput poštarice prirode

na stol spusti ovojnice sa zrnima graška

kao da ocu i meni donosi koverte.

  
    KLIZAVE I NIJEME

     

    Rečenice, skliske poput riba,

u Crikvenici kliznule su na ruke prodavačice,

na prašak za pecivo, na vrhnje za šlag, na tamnu čokoladu

i pretvorile se u rođendansku tortu.

    Poslije klizavosti na mene je prešla riblja nijemost.

Šutim nakon što u zrcalu promatram bore

uigranije i beskrupuloznije od njihovih predaka.

Ako se namrštim, grupiraju se u guštera

koji ostavlja sjenu, tvori hlad na bjeloputoj fasadi.

  
    ODRASTANJE KRAJOBRAZA

     

    Korita mogu poslužiti kao vjerna zamjena

za ušicu igle kad kiše udijevaju između njih

rijeku kao konac.

Kada bi prvi put to učinile, pomislila bih

da su stvorile izum. Šumeći konac!

No nije tako jer još nije postojala obična nit,

osim ako se ne uzme u obzir nit priče,

nit postanka.

Prakrajobraz očigledan je primjer varke.

U dobi novorođenčeta, zbog silovitog pljuska,

doimao se prosijed.

    Dok se topla kuhinjska para povremeno

nadovezuje na nevidljiva isparavanja u prirodi,

na isparavanja rijeke koja promišljeno izlazi

iz neobično duge ušice,

majka mi se žali da ne spava svaku drugu noć.

Ne zna zašto.

Dok ona govori, spominje parne i neparne dane,

topla para preuzima ulogu majke

i umjesto nje poziva na večeru.

  
    OKUPACIJA KUPAONICE

     

    Prije no što ustanem, stanom pretrčava

mitski Ahilej, Danaja glača i u naš ormar

brižno vješa demode haljine.

Meduzina glava skamenjuje umivaonik

i zajedno s Perzejem okupira kupaonicu

čiji jutarnji udisaji katkada rascvjetaju

orhideje na prozoru.

Kad izravnam zavrnutu nogavicu pidžame

i uđem u kupaonicu, svi se povuku,

odlaze u izbjeglištvo.

Para od tuširanja stvara vidljivu Mliječnu stazu

dok u prostoriju prodire sunce.

    Krajobraz vani drži sve lakši uteg neba.

  
    VJEŽBANJE TSUNAMIJA

     

    Kada sam odlučila čitati

svoju pjesmu o valovima i smrti,

kolega je dobacio: Dolazi tsunami!

Pa zauzmite više položaje,

rekla sam odlazeći pred publiku

u dvorani oblika amfiteatra.

    Sasvim dobro mogla sam kasnije na izletu

čuti tsunami u tetrapaku sa sokom,

uvlačeći ga slamkom i pomičući zajedno

sa zrakom.

Štoviše, bila sam mali demijurg,

iako su mi baš sve plaže tetrapaka

ostale nevidljive.

Ljuljajući kvadar na dlanu,

uvježbavala sam valove zapljuskivati.

Njihova privrženost svojim obalama

ostala je samo audio zapis.

Slikovni je i ovaj put bio nedostupan.

Kasnije, slušajući vijesti o ubojitosti

tsunamija u Japanu, pomislila sam:

Samo da moj tsunami ne ojača i ne napadne

nakon što je napustio tetrapak.

Ali on ne može dozrijeti, kao ni granice

namjerno ostavljene na suncu.

Kao ni demokracija, parlamenti,

ni javna mnijenja.

Sva sreća da sam ga uzalud okretala

kako bi pokazao i najneznatniji žar.

Da sam ga uzalud okretala

kao da je lijena glazbena kutija.

  
    RATOVI

     

    U ratu godišnjih doba

geleri mogu biti i krhotine leda.

Svaka krhotina jedna je koščica

u anatomskom atlasu zime

i prognostičari još ne dozvoljavaju

da se pokopa.

I vezilje i pletilje su ratnici u pojedinim

bitkama.

Rujan strpljivo veze bablje ljeto.

Nebo jednoličnim bodom plete maglu

pa su jutros prolaznici pješadija

koja nasrće na njene bedeme.

    Na Internetu plijene jaja koja je još

u dvadesetom stoljeću snijela Europa.

Kad god bi se okončao neki rat

osjetila bi se laganom, umislila da je ptica.

Zapisala je: Kad nebo propadne u

zimsku rijeku, iz nje se čuje poklič.

Ali čiji? Neizvjesno je

je li ono palo ili zauzelo rijeku,

tko je osvajač.

    Kad nebo propada u rijeku,

katkada vidim kako se na površini

zadrži samo oblak, njegova naušnica.

  
    GRADOVI BEZ SNIJEGA

     

    Svrgavam najrazličitije režime kad navečer

svlačim sa sebe naslage vijesti i politike

i oblačim pidžamu.

Kad ujutro otresam s kose, lica, dekoltea

puder za noć, prašinu zvijezda, svrgavam san,

poništavam sve pečate u svemirskoj putovnici.

Potom valovima tuša zapljuskujem

dokove pod pazuhima, uvale između prstiju,

a oni aritmično putuju od jedne do druge

točke mog tijela u Krakowu.

Dok se odijevam,

prekratko traje prizor dokumentarne emisije

da bih si od čipke raskošnijeg televizijskog vala

skicirala rublje.

    Tog popodneva u rudniku soli Wieliczka

silazim na dubinu od 135 metara.

Tri dana kasnije,

vinula sam se na tisuće metara visine

prema Zagrebu.

Stigavši u još jedan grad bez snijega,

otresla sam pahulje s veste zimskog uzorka.

    U Zagrebu usne su meki tepih

na kojem zastaju i novače se rečenice.

Kao ona: Dan je argument.

Ili ona: Dan je laboratorijski miš

nakratko upao u nepregledni kavez Zemlje.

I dok je još u kavezu,

Davor odmara glavu

na blijedom Mjesecu mog trbuha.

  
    BACAČ

     

    U Pragu snijeg je imigrant.

Kad god netko otvori dlan

i nježno prihvati pahulju,

u ruci zbiva se posvajanje neba.

    Sat pokreće jezik kojim oblizujem žličicu.

Pomiče ljude na Staroměstskím náměstima

kao mnoštvo neposlušnih kazaljki

raštrkanih u svim pravcima.

Nasred snježnog trga ugledam atletičara,

no uz ruku mu ne prianja disk.

Trenutak pričeka pa baci hladnoću

tek neznatno zagrijanu temperaturom tijela.

  
    KROŠNJA

     

    Nebo je divovska krošnja koja visi nad glavom.

Sve vremenske prilike u njoj kao da imaju

isti korijen, samo je okrenut naopako,

kao i plavet koja ovdje služi umjesto zelenila.

Na trenutak je drži staroslavenski bog groma Perun,

na trenutak Mitra, perzijski bog sunca,

pa s njom tako izokrenutom,

kao da je buket potočnica,

nehajno stoji starogrčka kišna boginja Diona.

Ako su bogovi poput divova,

mogu ga držati jednom rukom prislonjenog

uz bedro.

No za razliku od cvjećarske dekoracije,

iz nepregledne modre kitice izlijeću ptice.

Kad neka poleti, izgleda poput broša koji se

otkvačio.

    Prosinačko nebo

povremeno zakriva mladenke

koje kradu snijegu bjelinu.

    Jedna upravo izlazi iz kuće

i ulazi u obzor, nestaje,

krivotvorivši snijeg na haljini.

  
    KOST

     

    Tratina pred prozorom oponaša stanare,

daje znak i naručuje snijeg poput fast fooda.

    U Hrvatskoj ima barem nekoliko stotina

nezaposlenih labudova, komentira Davor

u šetnji uz jarunsko jezero dan kasnije.

Razmišljam koliko Zagreb posjeduje

plastičnih šuma. Koliko umjetnih jelki

anesteziranih u skladištima.

    Dok snijegom ne napunim jastučnice,

pun ga je balkon.

Netaknut na kružnom toku pozira

kao šam na torti za mladence.

No i ovaj prosinac će ga redizajnirati.

Skrutnut sve više podsjećat će na kost.

  
    ŠILJILO ZA SNIJEG

     

    Sipi snijeg kroz snove onih u stanovima

i propada kroz zagrebačke nebodere.

Presijava se nakon što je osvijetlio

ostave i podrume.

Vijest drsko udari nogom o ekran televizora.

Nešto kasnije na njega ušeta Nova godina

poput ekscentričnog samca

koji će zauzeti čitav svijet kao da

unajmljuje jednokrevetnu hotelsku sobu.

Sada je ekran njeno zrcalo.

Iako joj znam dimenziju po širini,

ne mogu joj predvidjeti visinu i dubinu

usprkos Vanginom proročanstvu

i Nostradamusu koji je ne spominje,

usprkos jasnoj veličini Bundeka ili

maksimirskog parka s gladnim labudovima,

mjerljivom Gobiju i Atacami

i nemjerljivim ljudskim pustinjama

u kojima blijede i suše se rodoslovna stabla.

Otkada je ekran njeno zrcalo,

naprasito ga dodiruje

kad je registriram kao laso

mahnito nabačen oko događaja.

Sasvim suptilno ga dotiče kada

zagorski krajobraz na njemu

zašilji svoju olovku, snijeg,

i nastavi pisati.

  
    DR. SIJEČANJ

     

    Medvednica uči logici.

Zaspem na njenom obronku odjevenom

u drveće.

U drugoj premisi planina kao odjeću nosi

i mrak pedesete minute iza ponoći

pa zaključujem, ima pidžamu,

barem njen gornji dio je crn.

    Budim se u snijegu.

Prozor sliči kristalu novogodišnje kuglice

u kojoj sam zatočena, povjerovala sam.

Jutro je spralo mrak, svaku izvjesnost,

konačni broj spustova anđela.

Ne vidi se gdje točno snijeg prelazi u

bijelo i isprano nebo nad Sljemenom,

jesu li i jutros oni na skijama anđeli.

Na receptu doktora Siječnja

propisani su i poslani na stazu

već s najmanjom dozom pahulja.

Što dan postaje raspoznatljiviji,

oni se brže gube s obronaka

i zamjenjuju ih drugi skijaši.

No poneki s krilima uvijek ostane.

    U utorak usnem:

Već dva dana orgija snijeg na Medvednici.

Konobar je umjesto šalica s čajevima

donio snijeg i njime zatrpao tijela gostiju.

Postala su bjelina na stolicama i prate

kako odlazi s praznim pladnjem.

     

  
    TOČKA, ZAREZ

     

    Što bi bilo kad bih sve točke i zareze,

baš redom kako se pojavljuju, nizala

u asimetrične perle?

Ponedjeljak bi postao ogrlica.

Ako bih nastavila, i utorak i srijeda.

Točka na parketu

koja se počinje kretati poput bube

uklizava na konac.

Depresija, deportirana u neki drugi dan

bila bi zarez.

Kupljena knjiga točka jer se radnja

ne nastavlja.

No ne znam u koji interpunkcijski znak

smjestiti kucanje sata po čijem ritmu

i dalje hoda naš pokojni pas.

Podivljali hormoni televizora zarezi su

dok brišu monotoniju pa eskaliraju

u ratnom filmu.

Čokoladni bombon je točka

oblika odmah pogodnog za perlu,

no može se istopiti pa što ako poslije

ostane prazno mjesto?

Bolje da je preskočim,

pogotovo prije ručka.

Pa stavim novi interpunkcijski znak

dok u restoranu Wok & Roll

polagano nagrizam Aziju.

  
    DIVOVSKI NOKAT

     

    Na putu do Hallstatta

dvojim jesu li baš ptice s jezera Nicaragua

mogle pronaći čistinu u ljudskom sjećanju,

zategnuti je poput plahte i prenijeti

preko oceana na vrh austrijskog brda.

Tamo je bijela od snijega.

Okružena šumom.

Prepoznajem je kao ćelu brijega,

siguran pokazatelj da sjećanje stari.

Poželim se popeti do nje

i izbliza pogledati taj izbrisani prostor.

    Strma planina malo dalje

vjerojatno je ispala pri prenošenju.

Pa se neprilagođeno sjećanje pretvorilo

u nepristupačne litice.

Netko je, primjećujem, s najviše,

divovskim noktom iskinuo dio.

  
    VRŠAK

     

    Dan ima svoj vršak, kao da je vlat trave.

Na njemu se oko podneva, zimi, odmara snijeg.

Ljeti ga opkorače muhe, ipak sitnije od vrana

što od neba čine crnu čipku.

Kad pomislim na masu, zanima me ima li

dan svoje nosive zidove.

Može li na njih naleći pa ih narušiti

i ono što, poput zaraza,

nema vidljivu i lako mjerljivu težinu?

    Ugledala sam pretilu rijeku kako guta pahulje

no ne znam otkrivam li ijedan zvuk

lakomog užitka,

razaznajem li njeno mljackanje.

  
    Lana Derkač

